Jamen, hvad er det lige, der sker her? Græstæppet er jo fuldstændig kørt i smadder flere steder.

Gæster i byens måske smukkeste park, Botanisk Have, gør store øjne her i december. Flere steder i den store park er græstæppet skæmmet af hjulspor så dybe, at der står vand i dem.

Især i weekenden styrer dusinvis af bilister ind på græsplænen i jagt på en gratis p-plads. Nogle skal måske til julemarked i Den Gamle By, andre styrer på gåben mod midtbyens butikker.

Problemet er, at den slags parkeringer i dag næppe er ulovlige.

Som tidligere beskrevet i Århus Stiftstidende gjorde en lovændring 1. juli i år pludselig parkeringer langs veje i byzonen lovlige, også dem i offentlige parker. Med det resultat, at P-vagterne siden ikke har kunnet skride ind over for bilister, som får lyst til at finde en alternativ, gratis p-plads på græsset i parker og i rabatter.